ועדת המשנה לנושא ביטול הפטור ממכרז שניתן לחברת שראל, כנסת 17, פרוטוקול מספר 10, 2006-09-18 10:30

משה שרוני: בפתח דברי אני רוצה להודות לחה"כ אלדד על העבודה המעמיקה, שנותנת אותותיה בנושא זה.

אריה אלדד: אדוני היו"ר, ב-19 ביולי קיימת דיון במליאת הוועדה בנושא שראל.

אריה אלדד: כיוון שקיבלנו את הרושם שהנושא הוא סבוך ויש צורך ביתר העמקה ודיון בו, מינית אותי ועוד מספר חברים למלא ועדת משנה.

אריה אלדד: ועדת המשנה קיימה 8 ישיבות.

אריה אלדד: פגשנו את פרופ' אבי ישראלי, ד"ר זיידס מתל השומר, פרופ' גבי ברבש, מבקר הפנים של משרד הבריאות אריה פז, מר אבי גבאי וגברת סיגלית סייג מהמשרד החשב הכללי באוצר, ד"ר דני לאור מהאגף לשעת חירום במשרד הבריאות, מר משה נתיב ומשה מודעי משראל.

אריה אלדד: הסתמכנו על הפרוטוקולים של הדיון שאתה קיימת ב-19 ליולי, בו השתתפו גברת רות רלבג, ד"ר שמעון שרף מברזילאי, ד"ר מאיר אורן מהילל יפה, ד"ר דוידזון מאסף הרופא.

אריה אלדד: קיבלנו תמונה כוללת ביחס לבתי החולים הגדולים, הקטנים והבינוניים, שירותי החירום של משרד הבריאות ואגף החשב הכללי באוצר, שהוביל את המהלך.

אריה אלדד: צריך לזכור, כי בצעד חד צדי החליט האוצר לבטל את הפטור ממכרז שהיה לחברת שראל, ברכש של תרופות וציוד רפואי מבתי החולים.

אריה אלדד: החברה הזאת הוקמה, כיוון שבראשית שנות ה-90 הסתמן כשל רב מערכתי ברכש תרופות וציוד רפואי של בתי החולים הממשלתיים.

אריה אלדד: המערכת היתה לא יעילה, מסואבת ואיטית מאוד בפעולות שלה.

אריה אלדד: ההחלטה של משרד הבריאות והאוצר, שתורגמה להחלטת ממשלה, היתה להקים עמותה של בתי החולים הממשלתיים, והעמותה תקים חברה פרטית שתעסוק ברכש ציוד רפואי.

אריה אלדד: המבנה הזה הוא אנומלי של עמותה ציבורית שכל פעילותה היא החזקת החברה הפרטית שבבעלותה.

אריה אלדד: המבנה האנומלי הזה גרם לכך ששראל לא כפופה לרשם העמותות, ולכן לא ניתן לעשות בקרה מטעם רשם העמותות.

אריה אלדד: הוא יכול לעשות בקרה רק על עמותת בתי החולים, אבל לה אין שום פעילות מלבד להחזיק את החברה.

אריה אלדד: שראל היא גם לא חברה ממשלתית, ולכן היא לא כפופה לאותם גופים ממשלתיים שעושים בקרה על גופים ממשלתיים בנוסח חברות ממשלתיות.

אריה אלדד: זה עומד מאחורי הטענה של האוצר לחוסר שקיפות בפעילות של שראל.

אריה אלדד: הם גם טוענים לראוותנות, לבזבוז ולמחירים גבוהים של תרופות.

אריה אלדד: השאלה שעלתה היא, למה בתי החולים מוכנים למחירים גבוהים כאלה.

אריה אלדד: האוצר עונה, כי בתי החולים הם ממשלתיים ובסוף האוצר ממילא יכסה על הגירעונות שלהם ולכן לא איכפת להם.

אריה אלדד: צריך להביא עוד מרכיב אחד במשוואה הזאת של שראל.

אריה אלדד: האוצר טוען, כי שראל הפך להיות הבנק של בתי החולים.

אריה אלדד: באמצעותו בתי החולים מגלגלים אשראי.

אריה אלדד: בית חולים לא יכול ללכת לבנק ולקחת ממנו 100,000,000 שקלים, אבל הוא יכול לגלגל חובות עבור תרופות, אם יש חברה שמוכנה לדחות את התשלומים לחודשים ארוכים.

אריה אלדד: בתי החולים מצדם אומרים, האוצר ומשרד הבריאות לא מלאו את תפקידם ולא דאגו לתזרים מזומנים נכון לבתי החולים.

אריה אלדד: הם לא כופים על קופות החולים לשלם בזמן לבתי החולים.

אריה אלדד: אין להם כסף לשלם עבור תרופות, ולכן הם מוכרחים לגלגל את התשלומים באמצעות שראל.

אריה אלדד: שראל מעלה את המחיר במידה מסוימת, כי היא משלמת את הריבית עבור הכסף שהיא לוקחת מהבנק.

אריה אלדד: עד כאן תמונת המצב והטענות של שני הצדדים.

אריה אלדד: אני הבנתי מתוך הפגישות הממושכות שקיימנו כאן עם כל הנוגעים בדבר, ששראל היום היא שחקן ראשי בשוק התרופות בישראל.

אריה אלדד: רק גורם הרכש של קופת חולים כללית גדול ממנה.

אריה אלדד: אם אנחנו נסגור אותו או נבטל אותו במתכונת הקיימת, אנחנו בכל מקרה מזעזעים את שוק התרופות.

אריה אלדד: האוצר טוען שזה יוריד את המחירים, אבל רוב המומחים שהתייעצתי בהם אומרים כי אם שראל תתבטל מחירי התרופות לבתי החולים הממשלתיים יעלו מאוד.

אריה אלדד: צריך להבין, שאין לשראל היום תחליף בתחום רענון התרופות של האגף לשעת חירום.

אריה אלדד: האגף הזה אוגר תרופות וציוד רפואי לישראל לזמן מלחמה.

אריה אלדד: אם אתה קונה 10 טון אנטיביוטיקה למקרה שיתקיפו אותנו באנטרקס, אם לא תשתמש בזה בעוד 3-4 שנים תצטרך לזרוק ולהשמיד את זה.

אריה אלדד: העלויות של הדבר הזה הן עצומות.

אריה אלדד: שראל בין השאר עוסקת במכירת הציוד, כדי לרענן אותו, לאותם לקוחות שלו שפטורים ממכרז.

אריה אלדד: את זה מבטל היום האוצר, ולכן עלול להיגרם נזק חמור מאוד בתחום רענון הציוד לשעת חירום.

אריה אלדד: בעיה אמיתי שקיימת במערכת, היא העדר סטנדרטיזציה ברכש הציוד בבתי החולים הממשלתיים.

אריה אלדד: לצורך העניין, האוצר אומר כל מנהל בית חולים או מנהל מחלקה קונה מה שהוא רוצה ואין סטנדרטיזציה, ולכן אין גם יכולת למקסם את יתרון הגודל של הרכש.

אריה אלדד: אם כל בתי החולים הממשלתיים היו קונים מקבע מסוים לעצמות, אז היינו קונים הרבה מהסוג הזה והיינו מקבלים הנחה, כמו שמתרחש בקופת חולים.

אריה אלדד: משרד הבריאות אומר, שהוא עובד על הסטנדרטיזציה.

אריה אלדד: למרות ההודעות החוזרות והנשנות שלהם שהם עובדים על הסטנדרטיזציה, עדיין לא סיכמו רשימה של ציוד ותרופות שמהם יכולים בתי החולים הממשלתיים לקנות.

אריה אלדד: אם ננסה לתקן את העניין הזה של סטנדרטיזציה ברכש של בתי חולים ולחייב את בתי החולים כולם לקנות מאותה חברה, אנחנו נגיע למקסימום התועלת בהורדת מחירים על ידי רכז מרוכז, כפי שקופת חולים עושה ואכן המחירים שלה הם הנמוכים ביותר בשוק התרופות בארץ.

אריה אלדד: אין לי ספק, שאם נפרק את שראל ייפגעו מאוד בתי החולים הקטנים שתלויים ברכש שלה.

אריה אלדד: האגף לשעת חירום, כספי המדינה, בוודאי.

אריה אלדד: גם בתי החולים הגדולים, כמו שיבא, שכמעט ולא קונים בכלל בשראל, גם הוא ייפגע, על פי עדותו שלו, כי הוא מתחיל את משא ומתן עם חברות התרופות אחרי שיש מחירון של שראל.

אריה אלדד: מכאן הוא מצליח להוריד את המחיר, כי הוא גדול.

אריה אלדד: על פי עדויות המומחים, צפויה עליית מחירים של 10%-15% ברכש התרופות של בתי החולים הממשלתיים, במידה ושראל תפורק.

אריה אלדד: היה תהליך, שבו בגלל המתח ההדדי שבין האוצר ומשרד הבריאות בנושא בתי החולים הממשלתיים ושראל, החליטו להקים ועדה משותפת למשרד האוצר ולמשרד הבריאות.

אריה אלדד: הוועדה המשותפת הזאת סחרה חברה בשם “עדליא”, שהגישה בחודש אוגוסט דוח ביניים ואמורה להגיש תוך מספר שבועות או חודשים דוח סופי.

אריה אלדד: למרות זאת, האוצר הלך במהלך חד צדד וביטל את הפטור, צעד שמאיין את כל הפעילות של הוועדה המשותפת לשני המשרדים ושל החברה שנשכרה בכספי ציבור כדי לבדוק ולהציע חלופה.

אריה אלדד: מכאן אני מגיע להמלצות של ועדת המשנה.

אריה אלדד: אני חשבתי שנכון לסכם ולומר, כי האוצר נתבע להשעות לאלתר את ביטול הפטור מהמכר שהוא הודיע עליו.

אריה אלדד: זה מתערב בתוך התהליך של הוועדה המשרדית המשותפת ושל חברת “עדליא”.

אריה אלדד: לא נכון לנקוט בצעד חד צדדי כוחני במישור הזה של עבודה בין שני משרדי ממשלה, כאשר כבר נגרמים נזקים כתוצאה מביטול הפטור הזה, והנזקים הם ברורים ומוכחים בנושא רענון התרופות של האגף לשעת חירום.

אריה אלדד: האוצר אומר, אני כמדינה לא מצליח להשפיע על מה שקורה שם בהיעדר שקיפות, אבל האוצר נמנע מלאייש את המשרה שיש לו בדירקטוריון של החברה.

אריה אלדד: ההצעה שהועלתה, היא שהאוצר יאייש נציג בדירקטוריון של החברה ויציב נציג בוועדת הביקורת של שראל.

אריה אלדד: אני פוסל מכל וכל את הדרישה של האוצר, כי נציג האוצר יהיה יו"ר ועדת המכרזים.

אריה אלדד: אם האוצר יו"ר ועדת מכרזים הוא יכול להחליט בכלל לא לגשת למכרז מסוים.

אריה אלדד: בית חולים יכול להגיד כי הוא צריך אנטיביוטיקה מסוימת, אבל האוצר אומר שיש לו בעיות תקציב והוא מחליט לא להזרים תקציב לבתי החולים הממשלתיים או למערכת הרפואית הממשלתית והוא בכלל לא מציע מכרז.

אריה אלדד: הרצון הזה של האוצר לשלוט בוועדת המכרזים, דינו כדין הלאמת החברה.

אריה אלדד: אם הם רוצים להלאים, זה בסדר.

אריה אלדד: שיהפכו את זה לחברה ממשלתית, שישנו את החלטת הממשלה מ-1993.

אריה אלדד: זה לגיטימי.

אריה אלדד: אי אפשר גם לעשות ממנה חברה פרטית על פי החלטת הממשלה וגם להציב נציג מדינה בעמדת מפתח שיכולה לנטרל לחלוטין את הפעילות.

אריה אלדד: לעניין הסטנדרטיזציה – משרד הבריאות יכול לגמור את הסטנדרטיזציה הזאת ולחסוך כסף רב למדינה בתוך 30 יום.

אריה אלדד: זה לא שהוא צריך עכשיו לכנס 100 ועדות כדי לעבוד יום ולילה בתקופת החגים.

אריה אלדד: יש מסמך סטנדרטיזציה מוכן לקופת חולים כללית.

אריה אלדד: החולים הם אותם חולים.

אריה אלדד: הם לא סובלים ממחלות אחרות.

אריה אלדד: אפשר לקחת את הסטנדרטיזציה של קופת חולים כללית ולהפוך אותה לסטנדרטיזציה של בתי החולים הממשלתיים.

אריה אלדד: אם רוצים לתקן ולהחליף פריט זה בפריט אחר זה בסדר, אבל אפשר לצאת לדרך עם סטנדרטיזציה שנמצאת כבר על המדף והיא רשימת הקניות של קופת חולים כללית.

אריה אלדד: להבנתי, חייבים לאפשר לחברת “עדליא”, שהיא חברה מסחרית בלתי תלויה, להשלים את הבדיקה שלה ולהציע את השינויים המבניים בחברת שראל.

אריה אלדד: אם יהיה צורך להחליט החלטת ממשלה שתתקן את ההחלטה משנת 1992-1993, תתכנס הממשלה ותקבל החלטה אחרת.

אריה אלדד: בכל מקרה, צריך לחייב כבר עכשיו את משרד הבריאות לדרוש מבתי החולים שלו לקנות יותר מחברת שראל, על פי הפטור ממכרז, כדי למקסם את יתרון הגודל שברכישות הללו, ללכת לסטנדרטיזציה, לתת ל”עדליא” לגמור את העבודה ולהציע את השינויים המבניים, לכנס את הוועדה המשותפת של אוצר ומשרד הבריאות, ולקבל שם החלטות על פי ההמלצות של “עדליא”.

אריה אלדד: אנחנו ביקשנו לקיים דיון מעקב בתוך חודש ימים אחרי שההמלצות האלה יתקבלו על ידי הוועדה ויופצו לכל הגורמים הרלוונטיים במשרד הבריאות, בבתי החולים הממשלתיים ובאוצר.

משה שרוני: למה עד עכשיו לא היתה סטנדרטיזציה?

אריה אלדד: יש הרבה דברים במשרד הבריאות שהיו אמורית לקרות, ולא קרו.

אריה אלדד: זה לא מחמת ההתנגדות.

אריה אלדד: זה נכון שמנהל מחלקה אורטופדית בהילל יפה רוצה מברג אחר ממנהל מחלקה אורטופדית בשיבא.

אריה אלדד: מנהל מחלקה אורטופדית בבלינסון רוצה מברג אחר מבית חולים אחר שהוא של קופת חולים, ובכל זאת קופת חולים הצליחה לכפות סטנדרטיזציה על בתי חולים שלה.

אריה אלדד: זה נכון שזה קצת קשה, אבל זה אפשרי.

אריה אלדד: משרד הבריאות יכול לעשות את זה.

אריה אלדד: כנראה שזה לא היה בראש מעיניו, או שלא הקצה לזה את כל המשאבים שיכול היה.

מרינה סולודקין: אני חושבת שכדאי לפנות לשר הבריאות.

מרינה סולודקין: כיוון שהוא חדש ואיש רציני, הוא יכול לקבל את הנושא הזה של הסטנדרטיזציה.

אריה אלדד: כל זה מופנה אליו.

מרינה סולודקין: מה התירוצים של האוצר?

אריה אלדד: האוצר אומר שהם בזבזנים וראוותנים.

אריה אלדד: הם לא אומרים שחיתות בשום לחץ.

אריה אלדד: הם אומרים שהמחירים שלהם גבוהים ולבתי החולים לא איכפת כי לבסוף האוצר מכסה את הגירעונות.

אריה אלדד: העובדה שהם לא שקופים לביקורת, גם היא מאוד מפריעה לאוצר.

אריה אלדד: הצעתי מנגנון לכך שהם יהיו שקופים לביקורת.

מרינה סולודקין: אני ואתה יודעים כי מאחורי כל סיפור של ביטול, יש סיפור של חברה אחרת.

מרינה סולודקין: האם יש מישהו באופק?

אריה אלדד: אני לא זיהיתי מישהו אחר באופק.

אריה אלדד: יש אמירה של האוצר, כי לא צריך את שראל וכי הם יכולים לקנות תרופות.

אריה אלדד: זאת זריית חול בעיניים.

אריה אלדד: אם האוצר ירצה לקנות חיסונים למדינת ישראל, הוא יצטרך להקים את שראל בתוכו.

אריה אלדד: צריך מומחים שיכירו את שוק התרופות.

משה שרוני: אנחנו נאמץ את ההמלצות של חה"כ אלדד, ואנחנו נפנה לכל הגורמים והגופים לפי ההחלטות האלה.

משה שרוני: תודה רבה, הישיבה נעולה.